เร่งสางทรัพย์ 56 ไฟแนนซ์
กองทุนฟื้นฟูฯ ได้คืนแค่ 8.31 หมื่นล้าน บังคับคดีเตรียมปิดฉาก
15 ส.ค. 2559

กองทุนฟื้นฟูฯ ได้คืนแค่ 8.31 หมื่นล้าน บังคับคดีเตรียมปิดฉาก
กรมบังคับคดีเร่งปิดฉากสะสางคดี 56 ไฟแนนซ์ ผ่านไป 13 ปี ได้คืน 8.31 หมื่นล้าน หรือ 12% ของยอดหนี้
น.ส.รื่นวดี สุวรรณมงคล อธิบดีกรมบังคับคดี เปิดเผยว่า ในเร็วๆ นี้จะหารือร่วมกับกองทุนฟื้นฟูและพัฒนาระบบสถาบันการเงินว่าจะมีวิธีการดำเนินการอย่างไรกับสินทรัพย์ที่ยึดอายัดมาแล้วจากสถาบันการเงิน 56 แห่ง แต่ยังไม่สามารถขายได้ ซึ่งมีทั้งที่เป็นอสังหาริมทรัพย์และสังหาริมทรัพย์ รวมถึงหุ้นในตลาดหลักทรัพย์และนอกตลาด และยังมีหุ้นและเงินปันผลของลูกค้าที่ไม่ทราบชื่อ โดยสินทรัพย์บางรายการแทบจะไม่มีราคาแล้ว เพื่อที่จะปิดคดีที่ยังคั่งค้างอยู่ที่กรมบังคับคดี
สำหรับความคืบหน้าในการดำเนินคดีกับสถาบันการเงิน 56 แห่ง ที่ศาลมีคำสั่งล้มละลาย พบว่ามีมูลหนี้ทั้งหมด 6.13 แสนล้านบาท โดยเจ้าหนี้ทุกราย ซึ่งรวมถึงกองทุนฟื้นฟูฯ จะได้รับเงินส่วนแบ่งจากกองทรัพย์เฉลี่ย ณ ปัจจุบัน ที่อัตรา 12.71% ของยอดหนี้ที่ศาลสั่ง 6.13 แสนล้านบาท
ทั้งนี้ ในส่วนของกองทุนฟื้นฟูฯ ซึ่งเป็นเจ้าหนี้รายใหญ่สุดจะได้รับชำระหนี้ทั้งจำนวน 5.87 แสนล้านบาท แต่ 13 ปีที่ผ่านมา คือตั้งแต่วันที่ 7 พ.ย. 2546-25 ก.ค. 2559 กองทุนฟื้นฟูฯ ได้รับเงินส่วนแบ่งจากกองทรัพย์ที่กรมบังคับคดีทยอยส่งให้แล้วตามอัตรา 12.71% คิดเป็นมูลค่า 8.31 หมื่นล้านบาท
อย่างไรก็ตาม โอกาสที่จะรวบรวมทรัพย์ 56 สถาบันการเงินเพื่อมาเฉลี่ยชำระคืนเจ้าหนี้เพิ่มเติมอีกนั้น อธิบดีกรมบังคับคดี กล่าวว่า แทบไม่มีอีกแล้ว โดยเจ้าหนี้ที่ได้รับส่วนแบ่งจากที่องค์การเพื่อการปฏิรูประบบสถาบันการเงิน (ปรส.) ขายไปแล้วก่อนหน้า และส่งมาที่เจ้าพนักงานพิทักษ์ทรัพย์ในคดีล้มละลาย แต่ส่วนใหญ่คดีล้มละลายจะรวบรวมทรัพย์ได้น้อย เพราะบางบริษัทได้มีการโอนทรัพย์สินออกไปแล้ว รวมทั้งทรัพย์ในชั้นกรมบังคับคดีมักไม่ค่อยได้รับความสนใจ
นอกจากนี้ กรมบังคับคดียังมีนโยบายที่จะมีการเร่งสะสางคดีค้างที่มีระยะเวลาเกินกว่า 10 ปี จำนวน 13,892 คดี โดยได้ดำเนินการเสร็จแล้ว 2,095 คดี คิดเป็น 15% ของเรื่องที่ค้าง จากเป้าหมายที่ตั้งไว้จะสะสางคดีเก่าในปีนี้ให้ได้ประมาณ 30% โดยขณะนี้ได้ประสานงานกับสมาคมธนาคารไทยเพื่อขอความร่วมมือกับธนาคารต่างๆ ซึ่งเป็นเจ้าหนี้ให้เร่งมาดำเนินการคดีค้างเก่าด้วย